人日立春記苦雨無冰
作者：方回
朝代：宋

paragraphs: 三十七日晝夜雨，中間一雪終無冰。
今日立春遇人日，問天肯晴天不應。
東南我記前庚子，徽城紙包餽杭米。
乞人搶奪人食人，旱極西湖乾見底。
今我七十四歲翁，苟全性命遨春風。
略雪不冰又庚子，幸而去年秋猶豐。
西湖莫作癡貓守，紫陽山下可歸否。
天終不殺好心人，有錢買花仍買酒。